text: ERC del Prat sol·licita un nou estudi d'impacte ambiental per a la urbanització de l'ARE Sud que falta per construir - El Prat
  ERC del Prat sol·licita un nou estudi d'impacte ambiental per a la urbanització de l'ARE Sud que falta per construir
  Dimecres, 22.7.2020 11:45h
  El grup municipal d'ERC del Prat de Llobregat ha presentat per escrit a l'Ajuntament del Prat una sèrie de preguntes i sol·licituds referents a la urbanització de la segona fase de l'ARE Sud. Aquest sector, situat al sud del municipi del Prat de Llobregat, transcorre des del barri de la Barceloneta fins la rotonda de la Nissan. En aquesta zona encara no s'ha començat a urbanitzar ni a construir i recordem que el grup d'ERC ja es va posicionar en contra d'aquesta urbanització durant el mandat 2007-2011.
  ERC del Prat sol·licita que es faci un nou estudi d'impacte mediambiental per disposar-ne d'un que avalui les circumstàncies actuals d'aquesta zona i que compleixi els requeriments que marquen la Llei 16/2017 del Canvi Climàtic del Parlament de Catalunya, la 21/2013 de 9 de desembre de Evaluación Ambiental d'àmbit estatal, i la Directiva europea 2014/52/UE. Considerem que l'estudi d'impacte ambiental que es va utilitzar com a referència es va elaborar entre 2009 i 2011 i està desfasat i no contempla els valors que el conjunt de la zona te actualment.
  D'altra banda, en la bateria de preguntes presentades a l'equip de govern, volem saber quina és la previsió total d'habitatge que s'hi vol construir en aquesta zona de la ciutat i d'aquests, quants seran habitatges de protecció oficial i tindran preus assequibles i, sobretot, hem reclamat saber quins són els terminis per iniciar la urbanització d'aquesta zona.